### Beslutning

Fremsendes til Teknisk Udvalg til behandling i henhold til beslutning i byrådets møde den 18. august 2021.

Udmøntning af budgetforlig 2021.

### Resumé

Forligspartierne bag budget 2021 besluttede at indføre gratis parkering for elbiler i en periode på 4 år.

Med indstillingen fremlægger Teknik og Miljø et konkret forslag til udmøntning af forligspartiernes beslutning, hvortil det bemærkes, at Teknik og Miljø ikke kan anbefale tiltaget. I stedet opfordrer Teknik og Miljø til at følge Eldrup-kommissionens anbefalinger om kun at implementere reguleringer til fordel for elbiler, som man ønsker at fastholde på lang sigt.

Teknik og Miljø bemærker, at gratis parkering for elbiler kan medføre øget trængsel og søgetrafik i midtbyens boligkvarterer og modarbejde intentionerne bag indførelsen af  beboerparkering.

### Indstilling

Det indstilles:

At 1) Nul-emissionsbiler fritages for parkeringstakst i de første 4 timers parkering pr. døgn i rød, gul og grøn zone (kommunale parkeringshuse og -anlæg).

At 2) Efter fire timers parkering betaler nul-emissionsbiler samme timetakst som hybrid-, benzin- og dieselbiler i grøn zone.

At 3) Parkeringspladser i tilknytning til ladepunkter vil fortsat være begrænset til 3 timers parkering, ligesom beboerlicenser fortsat vil ophæve denne tidsbegrænsning fra kl. 17:00 på alle ugedage.

At 4) Beboer- og erhvervsparkeringslicenser fortsat er gratis for nul-emissionsbiler og plug-in-hybrid-biler.

At 5) Fritagelsen for parkeringstakst i de første 4 timers parkering pr. døgn for  nul-emissionsbiler er midlertidig og løber fra 1. oktober 2021 til 30. september 2025.

At 6) De færdselsmæssige og indtægtsmæssige konsekvenser tages til efterretning jf. bilag 1.

At 7) Teknik og Miljøs indtægter fra betalingsparkering nedskrives med det forventede minimumstab på 9,0 mio. kr. i alt i 2021-2025. Tabet reguleres i forbindelse med parkeringsredegørelserne ud fra faktiske tal på, hvor mange nul-emissionsbiler, der benytter sig af ordningen.

### Sagens forløb

05-08-2021 Borgmesterens Afdeling påtegning
Fremsendes til Magistraten. Borgmesterens Afdeling har ingen bemærkninger til indstillingen.
 09-08-2021 Magistraten
Fremsendes til [adresse] med bemærkning, at Magistraten i mødet den 9. august 2021 anbefaler, at byrådet tiltræder Magistratsafdelingen for Teknik og Miljøs indstilling af 23. juni 2021.
 18-08-2021 [adresse]
Fremsendes til Teknisk Udvalg til behandling i henhold til beslutning i byrådets møde den 18. august 2021.
 25-08-2021 Teknisk Udvalg
Gorm Lauridsen, Marius Møller, Ingrid Overgaard og Kent Lund kunne tiltræde indstillingen i overensstemmelse med Magistratens anbefaling.

Joakim Kjeldsen og Liva Sørensen kunne ikke tiltræde indstillingen.

Kasper Friis var forhindret i at deltage i udvalgets behandling af sagen.

 01-09-2021 [adresse]
Tilbagesendes Magistratsafdelingen for Teknik og Miljø med bemærkning, at byrådet i sit møde den 1. september 2021 har vedtaget Magistratens indstilling i overensstemmelse med erklæring fra Teknisk Udvalg af 25. august 2021.